GFPT พ้นจุดต่ำสุด! ลุ้นผลงาน Q4/64 พลิกกำไร 5 ลบ. โบรกอัพเป้าใหม่ 16 บ.
“บล.ฟินันเซีย” แนะซื้อ GFPT อัพเป้าใหม่ 16 บ. มองธุรกิจพ้นจุดต่ำสุด ลุ้นไตรมาส 4/64 พลิกมีกำไร 5 ลบ. ขานรับปริมาณส่งออกไก่ฟื้น และราคาในประเทศปรับขึ้น
“บล.ฟินันเซีย” แนะซื้อ GFPT อัพเป้าใหม่ 16 บ. มองธุรกิจพ้นจุดต่ำสุด ลุ้นไตรมาส 4/64 พลิกมีกำไร 5 ลบ. ขานรับปริมาณส่งออกไก่ฟื้น และราคาในประเทศปรับขึ้น
2 ก.พ. 2565

บริษัทหลักทรัพย์ ฟินันเซีย ไซรัส ระบุในบทวิเคราะห์แนะนำเกี่ยวกับ บริษัท จีเอฟพีที จำกัด (มหาชน) หรือ GFPT โดยคาดผลการดำเนินงาน ไตรมาส 4/64 พลิกเป็นกำไรราว 5 ล้านบาท ดีกว่าเดิมที่เคยคาดว่าจะขาดทุน -40 ล้านบาท ผ่านจุดต่ำสุดไปแล้วในไตรมาส 3/64 ที่ขาดทุนสุทธิถึง -87 ล้านบาท จาก 1. ปริมาณส่งออกไก่ฟื้นตัวดี คาดขยับขึ้นเป็น 7,200 ตัน (+33.3% จากไตรมาสก่อน, +35.8% จากปีก่อน) จากความต้องการจากยุโรป และญี่ปุ่นฟื้นตัวดี และ 2. ราคาไก่ในประเทศปรับขึ้นดี โดยราคาไก่หน้าฟาร์มเฉลี่ย ไตรมาส 4/64 เท่ากับ 34 บาท/กก. (+7.3% จากไตรมาสก่อน, +11.8% จากปีก่อน) จึงคาดรายได้รวมไตรมาส 4/64 กลับมาฟื้น +5% จากไตรมาสก่อน แต่ยัง -10.9% จากปีก่อน ส่วนอัตรากำไรขั้นต้นยังฟื้นช้าคาดอยู่ที่ 6% เพิ่มจาก 5.4% ในไตรมาส 3/64 เพราะราคาวัตถุดิบยังอยู่ในระดับสูง และคาดส่วนแบ่งกำไรบริษัทร่วมจะฟื้นดีกว่าคาดมาอยู่ที่ 64 ล้านบาท มาจากคาด GFN จะขาดทุนลดลง
โดยฝ่ายวิจัยมีมุมมองเชิงบวกมากขึ้นต่อกำไรในปี 2565 คาดเห็นการเร่งตัวขึ้นในครึ่งแรกของปี 2565 และทำจุดสูงสุดของปีในไตรมาส 3/65 เพราะเป็น High Season ของการส่งออก และราคาไก่ที่เร่งตัวขึ้น โดยราคาไก่หน้าฟาร์ม ม.ค. 22 ขยับขึ้นทำจุดสูงสุดในรอบ 5 ปีที่ 39-40 บาท/กก. แม้จะมีการตรึงราคาขายปลีกบางชิ้นส่วน แต่หากคิดกลับเป็นราคาไก่หน้าฟาร์ม พบว่ามีราคาใกล้เคียงกับราคาตลาดใน ปัจจุบัน ถือว่าไม่กระทบต่อ GFPT กอปรกับการได้ประโยชน์จากประสิทธิภาพของเครื่องจักรใหม่ที่สูงขึ้น ขณะที่มองราคาวัตถุดิบจะอ่อนตัวลงในช่วงครึ่งปีหลังนี้
ทั้งนี้ ปรับเพิ่มสมมติฐาน 1. ปริมาณส่งออกปี 2565 ขึ้น 8.2% เป็น 3.3 หมื่นตัน ใกล้เคียงปี 2562 (ก่อนไฟไหม้และก่อนโควิด) 2. ปรับเพิ่มราคาไก่หน้าฟาร์มเป็น 37.50 บาท/กก. จาก 35 บาท/กก. และ 3. ปรับเพิ่มส่วนแบ่งกำไรขึ้น 39% เป็น 355 ล้านบาท ใกล้เคียงปี 2563 อีกครั้ง นำไปสู่การปรับเพิ่มกำไรปกติปี 2565 ขึ้น 40.9% เป็น 1,308 ล้านบาท ฟื้นตัวจาก 122 ล้านบาท ในปี 2564 ปรับเพิ่มราคาเป้าหมายขึ้นเป็น 16 บาท จาก 14 บาท (อิง PE 15 เท่า)